CELEX: 32019D2207
Language: mt
Date: 2019-12-05 00:00:00
Title: Deċiżjoni tal-Kunsill (UE) 2019/2207 tal-5 ta’ Diċembru 2019 dwar il-pożizzjoni li għandha tittieħed f’isem l-Unjoni Ewropea fid-39 sessjoni tal-Korp Eżekuttiv tal-Konvenzjoni dwar it-Tniġġis tal-Arja Transkonfini fuq Distanza Twila fir-rigward ta’ ċerti emendi għall-Protokoll Sabiex Jitnaqqsu l-Aċidifikazzjoni, l-Ewtrofikazzjoni u l-Ożonu Troposferiku

23.12.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 332/17
               
            
         DEĊIŻJONI TAL-KUNSILL (UE) 2019/2207
         tal-5 ta’ Diċembru 2019
         dwar il-pożizzjoni li għandha tittieħed f’isem l-Unjoni Ewropea fid-39 sessjoni tal-Korp Eżekuttiv tal-Konvenzjoni dwar it-Tniġġis tal-Arja Transkonfini fuq Distanza Twila fir-rigward ta’ ċerti emendi għall-Protokoll Sabiex Jitnaqqsu l-Aċidifikazzjoni, l-Ewtrofikazzjoni u l-Ożonu Troposferiku
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l‐Artikolu 191, flimkien mal-Artikolu 218(9) tiegħu,
         Wara li kkunsidraw il-proposta mill-Kummissjoni Ewropea,
         Billi:
         
                     (1)
                  
                  
                     Il-Konvenzjoni tal-1979 dwar it-Tniġġis Transkonfini tal-Arja Fuq Distanza Twila (il-"Konvenzjoni") għandha Protokoll Sabiex Jitnaqqsu l-Aċidifikazzjoni, l-Ewtrofikazzjoni u l-Ożonu Troposferiku (il-"Protokoll") li ġie adottat fl-1999.
                  
               
                     (2)
                  
                  
                     Skont l-Artikolu 13 bis tal-Protokoll, il-Partijiet preżenti f’sessjoni tal-Korp Eżekuttiv tal-Konvenzjoni (il-"Korp Eżekuttiv") jistgħu jadottaw emendi għall-Protokoll u għall-annessi tiegħu.
                  
               
                     (3)
                  
                  
                     Il-Protokoll ġie emendat fl-2012 permezz tal-adozzjoni tad-Deċiżjonijiet 2012/1 u 2012/2 mill-Partijiet preżenti għat-30 sessjoni tal-Korp Eżekuttiv. L-Emendi stabbiliti fid-Deċiżjoni 2012/1 daħħlu fis-seħħ u saru effettivi abbażi tal-proċedura mħaffa prevista fil-Protokoll. L-Emenda stabbilita fid-Deċiżjoni 2012/2 kienet teħtieġ li tiġi aċċettata mill-Partijiet għall-Protokoll u ġiet approvata mill-Unjoni mid-Deċiżjoni tal-Kunsill (UE) 2017/1757 (1). Dik l-emenda daħħlet fis-seħħ fis-7 ta’ Ottubru 2019.
                  
               
                     (4)
                  
                  
                     Fid-39 sessjoni tiegħu ta’ bejn id-9 u t-13 ta’ Diċembru 2019, il-Korp Eżekuttiv għandu jiddeċiedi dwar l-adozzjoni tal-emendi għall-Artikolu 3 bis tal-Protokoll u l-Anness VII għall-Protokoll kif propost mill-Istati Uniti tal-Amerka, bil-għan li jiffaċilita r-ratifika tal-Protokoll min-naħa ta’ Partijiet mhux tal-UE.
                  
               
                     (5)
                  
                  
                     Huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Korp Eżekuttiv, peress li s-suġġett u l-kontenut tal-Protokoll li jrid jiġi emendat huma koperti mill-acquis tal-Unjoni, u b’mod partikolari mid-Direttiva (UE) 2016/2284 tal-Parlament Ewropew u tal-Kunsill (2).
                  
               
                     (6)
                  
                  
                     Il-pożizzjoni tal-Unjoni fid-39 sessjoni tal-Korp Eżekuttiv jenħtieġ li tkun li tappoġġa l-proposta biex jiġi emendat l-Anness VII għall-Protokoll.
                  
               
                     (7)
                  
                  
                     Fejn Partijiet mill-pajjiżi tal-Ewropa tal-Lvant, il-Kawkasu u l-pajjiżi tal-Asja Ċentrali preżenti fid-39 sessjoni tal-Korp Eżekuttiv jindikaw li l-proposta biex jiġi emendat l-Artikolu 3 bis tal-Protokoll hija waħda utli, il-pożizzjoni tal-Unjoni fid-39 sessjoni tal-Korp Eżekuttiv jenħtieġ li tkun li tappoġġa dik il-proposta. Fejn dawk il-Partijiet ma jindikawx li l-proposta biex jiġi emendat l-Artikolu 3 bis tal-Protokoll hija waħda utli, il-pożizzjoni tal-Unjoni għandha tkun li tistieden lill-Istati Uniti tal-Amerka biex jirtiraw il-proposta tagħhom u, jekk l-Istati Uniti tal-Amerka ma jirtirawhiex, l-Unjoni għandha tkun tista’ toġġezzjona għall-proposta,
                  
               ADOTTA DIN ID-DEĊIŻJONI:
         
            Artikolu 1
            Il-pożizzjoni li għandha tittieħed f’isem l-Unjoni fid-39 sessjoni tal-Korp Eżekuttiv tal-Konvenzjoni dwar it-Tniġġis tal-Arja fuq Distanza Twila (id-"39 sessjoni tal-Korp Eżekuttiv") għandha tkun is-segwenti:
            
                        (a)
                     
                     
                        l-appoġġ tal-proposta mressqa mill-Istati Uniti tal-Amerka biex jiġi emendat l-Anness VII għall-Protokoll biex jiġu estiżi l-iskedi ta’ żmien ta’ flessibbiltà mill-2019 sal-2024;
                     
                  
                        (b)
                     
                     
                        fejn Partijiet mill-Ewropa tal-Lvant, il-Kawkasu u l-pajjiżi tal-Asja Ċentrali preżenti fid-39 sessjoni tal-Korp Eżekuttiv jindikaw li l-proposta biex jiġi emendat l-Artikolu 3 bis tal-Protokoll biex jiġu estiżi l-iskedi ta’ żmien ta’ flessibbiltà mill-2019 sal-2024 u mill-2022 sal-2030 hija waħda utli, li tiġi appoġġata l-proposta mressqa mill-Istati Uniti tal-Amerka biex jiġi emendat dak l-Artikolu.
                     
                  
                        (c)
                     
                     
                        fejn il-kundizzjoni taħt il-punt (b) ta’ dan l-Artikolu ma tkunx issodisfata, l-Istati Uniti tal-Amerka għandha tiġi mistiedna biex tirtira l-proposta li jiġi emendat l‐Artikolu 3 bis tal-Protokoll;
                     
                  
                        (d)
                     
                     
                        jekk l-Istati Uniti tal-Amerka ma jirtirawx il-proposta biex jiġi emendat l-Artikolu 3 bis tal-Protokoll wara stedina kif imsemmi fil-punt (c) ta’ dan l-Artikolu, l-Unjoni tista’ toġġezzjona għall-proposta.
                     
                  
         
            Artikolu 2
            Ir-rappreżentanti tal-Unjoni jistgħu, f’konsultazzjoni mal-Istati Membri, waqt laqgħat ta’ koordinazzjoni fuq il-post, jilħqu qbil biex tiġi rfinata l-pożizzjoni stabbiltà fl-Artikolu 1, fid-dawl tal-iżviluppi fid‐39 sessjoni tal-Korp Eżekuttiv, mingħajr deċiżjoni ulterjuri tal-Kunsill.
         
         
            Artikolu 3
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul fi Brussell, il-5 ta’ Diċembru 2019.
            
               
                  Għall-Kunsill
               
               
                  Il-President
               
               M. LINTILÄ
            
         
         
            (1)  Id-Deċiżjoni tal-Kunsill (UE) 2017/1757 tas-17 ta’ Lulju 2017 dwar l-aċċettazzjoni f’isem l-Unjoni Ewropea ta’ Emenda lill-Protokoll tal-1999 għall-Konvenzjoni tal-1979 dwar it-Tniġġis Transkonfini tal-Arja Fuq Distanza Twila Sabiex Jitnaqqsu l-Aċidifikazzjoni, l-Ewtrofikazzjoni u l-Ożonu Troposferiku (ĠU L 248, 27.9.2017, p. 3).
         
            (2)  Id-Direttiva (UE) 2016/2284 tal-Parlament Ewropew u tal-Kunsill tal-14 ta’ Diċembru 2016 dwar it-tnaqqis tal-emissjonijiet nazzjonali ta’ ċerti inkwinanti atmosferiċi, li temenda d‐Direttiva 2003/35/KE u li tħassar id-Direttiva 2001/81/KE (ĠU L 344, 17.12.2016, p. 1).